Развитие на дийпфейк и генерираното видео
Четирите видеопримера проследяват прехода от прехвърляне на мимики в съществуващ запис към създаване на нови видеосцени с изкуствен интелект.
2016  Face2Face
Face2Face е представен на научната конференция CVPR през 2016 година от изследователи от Ерланген –Нюрнберг, института „Макс Планк“ и Станфорд. Системата заснема човек с обикновена уебкамера и прехвърля мимиките му върху лице в предварително записано видео. Тя използва триизмерен модел на лицето, проследяване на израженията и напасване на областта на устата и осветлението. Ключовото постижение е убедителното редактиране на лицеви изражения в реално време на обикновен компютър. Това е предшественик на съвременните дийпфейкове, основан на компютърно зрение и графика, а не на дълбока невронна мрежа.
2017  Synthesizing Obama
Проектът на University of Washington е представен на SIGGRAPH през 2017 година и създава видео, в което устните на Барак Обама следват подаден аудиозапис. Рекурентна невронна мрежа се обучава върху много часове негови седмични обръщения, за да свързва звуковите характеристики с формата на устата. След това системата синтезира областта на устата и я вгражда в съществуващ кадър, като я съобразява с положението на главата. Основният напредък е управлението на видимата реч чрез звук, като самият метод не изисква гласът също да бъде изкуствено генериран.
2019  Dalí Lives
Инсталацията Dalí Lives е открита на 11 май 2019 година в The Dalí Museum във Флорида, в партньорство с Goodby Silverstein & Partners. За обучението са използвани над 6000 кадъра с художника и над 1000 часа машинно обучение. Алгоритъмът усвоява особеностите на лицето на Дали и създава негов образ върху лицето и израженията на заснет актьор. Резултатът е съчетан с озвучаване и монтаж в предварително подготвени видеосегменти за интерактивните екрани. Проектът показва приложение на дийпфейк в музейното образование, при което историческа личност изглежда отново жива.
2023  Burger Blast Ad 1995
Burger Blast Ad 1995 на AI Lost Media се появява онлайн през май 2023 година, а „1995“ обозначава имитирания ретро стил, не годината на създаване. Рекламата на измислена верига за бургери използва видеосцени, генерирани с Runway Gen-2 и съчетани с музика и монтаж. Тук технологията създава хора, храна и обстановка, вместо само да променя лицето на конкретна заснета личност. Деформираните усти, ръце и бургери и промените между кадрите илюстрират ограниченията на ранното генеративно видео. Клипът разширява темата от дийпфейк на лица към синтетични сцени и позволява да се обсъди разликата между визуална правдоподобност и достоверност.

